Bengal Local Train Service: সময় বদল, ৭টা নয় রাত ১০টায় শেষ লোকাল আজ থেকেই

কলকাতা: হাওড়া ও শিয়ালদহে সময় বদলে গেল শেষ লোকালের। ঠিক ছিল করোনা সংক্রমণ বৃদ্ধির কারণে সোমবার থেকে পূর্ব এবং দক্ষিণ-পূর্ব রেলে শেষ লোকাল ট্রেন ছাড়বে সন্ধে ৭টায়। অর্থাৎ ৭টার পরে হাওড়া, শিয়ালদহে আর লোকাল ট্রেন মিলবে না। সোমবার সন্ধেয় ঘোষণা করা হয়, ৭টা নয় রাত ১০টা পর্যন্ত মিলবে লোকাল ট্রেন। কার্যত নিত্যযাত্রীদের চাপের মুখেই রেলের এই সিদ্ধান্ত বদল বলে মনে করা হচ্ছে।

রবিবার নবান্ন থেকে এই সংক্রান্ত ঘোষণা করেন মুখ্যসচিব হরিকৃষ্ণও দ্বিবেদি। সরকারের এই ঘোষণার পরেই বিভিন্ন মহলে শেষ লোকাল ট্রেনের সময় নিয়ে নানা প্রশ্ন ওঠে। অফিস, দোকানপাট, হাটবাজার, শপিং মল, বার এবং রেস্তরাঁ সব কিছুই যখন রাত ১০টা পর্যন্ত খোলা থাকছে, তখন শুধু লোকাল ট্রেনের উপর কোপ কেন, প্রশ্ন ওঠে তা নিয়ে। সরকারি-বেসরকারি বিভিন্ন সংস্থার অধিকাংশ কর্মীই লোকাল ট্রেনে চেপে কলকাতা শহরে যাতায়াত করেন। সন্ধে ৭টার পর লোকাল ট্রেন না চললে এই বিপুল সংখ্যক মানুষ কী করে বাড়ি ফিরবেন তা নিয়েও বিস্তর আলোচনা হয়। সূত্রের খবর, সরকারের বিভিন্ন স্তরেও সোমবার এই প্রশ্ন নিয়ে নানা আলোচনা চলে।

এই পরিস্থিতির মধ্যেই এদিন বিকালে হাওড়া স্টেশনে ট্রেন না পেয়ে বিক্ষোভে ফেটে পড়েন কয়েক হাজার যাত্রী। রেল যে নতুন টাইমটেবিল প্রকাশ করে, তাতে প্রচুর লোকাল ট্রেন বাতিল দেখানো হয়। সন্ধে ৭টা পর্যন্ত লোকাল ট্রেন চালানোর সিদ্ধান্তের কারণেই এই নতুন টাইম টেবিল। বিকেলের আগে থেকেই এই সব নিয়েই হাওড়া স্টেশনে যাত্রীদের মধ্যে উত্তেজনার রসদ জমছিল। বিকেল গড়াতে পরিস্থিতি রীতিমত তেতে ওঠে। বহু লোকাল বাতিল শুনে জনতা বিক্ষোভে ফেটে পড়ে। হাওড়া স্টেশনে আরপিএফ এবং ডিআরএমের অফিসে চড়াও হন ক্ষুব্ধ যাত্রীরা। আরপিএফের সঙ্গে রীতিমত ধস্তাধস্তি চলে উন্মত্ত জনতার। পরে অবশ্য পরিস্থিতি আয়ত্তে আসে।

REVISED RESTRICTIONS ON LOCAL/SUBURBAN/EMU SERVICES pic.twitter.com/mQEEeExTq9

— Eastern Railway (@EasternRailway) January 3, 2022

গত বছরও লকডাউন পর্বে রেল হাওড়া এবং শিয়ালদহ শাখায় লোকাল ট্রেন বন্ধ রেখেছিল। তবে, স্টাফ স্পেশাল হিসেবে কিছু ট্রেন চালানো হচ্ছিল। সেই ট্রেনে সাধারণ যাত্রীদের উঠতে দেওয়া হচ্ছিল না। তা নিয়েও বিভিন্ন স্টেশনে যাত্রী হয়। একাধিক দিন হাওড়া স্টেশনে তুমুল গোলমাল ও ভাংচুরও চলে। পরে অবশ্য স্টাফ স্পেশালগুলিতে পর্যায়ক্রমে সাধারণ যাত্রীদেরও যাতায়াতের অনুমতি দেওয়া হয়।

আরও পড়ুন- হাওড়া স্টেশনে হাজার হাজার ঘরমুখী মানুষের স্রোত, উত্তেজনা, বিক্ষোভ

করোনার তৃতীয় ঢেউয়ের পর্বে রেলের এই নতুন নির্দেশিকাই ছিল সোমবার সকাল থেকে রেলযাত্রীদের একমাত্র আলোচ্য বিষয়। সোমবার সন্ধে ৭টার পর বাড়ি ফেরার কী হবে, সেই আলচনাতেই মশগুল ছিলেন সকলে। তবে, রেল যে এত দ্রুত সিদ্ধান্ত বদল করবে তা নিত্যযাত্রীরা ভাবতেও পারেননি। সন্ধেেয় রেলের এই নতুন ঘোষণায় স্বাভাবতই খুশি হাওড়া ও শিয়ালদহের  আপামর নিত্যযাত্রী।